Свилена Тодорова и Йордан Божилов\*

**НАРАСТВА ЗАПЛАХАТА ЗА БЪЛГАРИЯ ОТ ТЕРОРИСТИЧНИ АКТОВЕ**

Терористичните атаки от последните месеци в редица европейски държави очертават тенденция на увеличаващ се риск от терористична дейност. Няма съмнение, че това се отнася в равна степен и за България, която не е изолирана във все повече глобализиращия се свят. Това поставя въпроса до каква степен са подготвени страните и в частност България да се справят с нарастващата заплаха, какво трябва да се подобри в политиките им за превенция и кои са факторите, на които трябва да се обърне сериозно внимание.

Един основните рискове, които способстват за увеличаващата се терористична заплаха е дейността на Ислямска държава (ИД) - организация, която си поставя за цел установяване на халифат първо на територията на Близкия Изток, а след това и в целия свят. С цел да затвърди позициите си в в Сирия и Ирак, тя упражнява безкомпромисно насилие и зверства срещу всички свои противници, военни правителствени сили и цивилното население. Изграденият от организацията медиен облик, пропагандата и наличието на финансов ресурс способстват за привличането и обучението на членове от цял свят. Според някои анализатори, сред бойците на ИД значителна част са европейци, като оценката на броя им варира между 3000 и 5000 души.

За да изгради образ на водеща ислямска организация, която да привлича последователи ИД се стреми към постоянно медийно присъствие. Това тя постига основно чрез интернет и показването на екзекуции, което освен инструмент за внасяне на страх, е и начин за непрекъснато медийно отразяване – ключово за терористичните групи. В резултат на тази стратегия организацията придобива не само бойци, но и всякакви други привърженици и последователи. Най-сериозна опасност поради трудността от превенция представляват т.нар. “вълци единаци”, хора, които са готови да извършат терористични актове поради желанието да бъдат “забелязани” или да демонстрират приемственост с ИД.

Големият брой привърженици и бойци на ИД от Европа може да се обясни до известна степен с кризата на модела на интеграция в европейските общества, която отчуждава от либералната държава цели групи с различна религиозна и етно-национална принадлежност. Много млади хора, даже второ и трето поколение имигранти в европейски държави са готови да демонстрират протеста си чрез терористична дейност или чрез присъединяване към самата организация.

Тепърва България ще се изправи пред заплахата от “чуждестранните бойци”, които се сражават като част от ИД, когато тези хора ще започнат да се завръщат по родните си места. Мерките, които се взимат от антитерористичната коалиция срещу ИД могат да накарат голяма част от чуждестранните бойци, да се завърнат в страните си или да отидат в региони на други конфликти, където да продължат да развиват терористична дейност. Част от тях ще се опитат да преминат през България при своето завръщане, което поставя въпроса как да се справи страната ни с тях. И тук се поставя въпросът за действията, които трябва да бъдат предприети спрямо „чуждестранните бойци“ – да се изолират и задържат, което би превърнало страната в обект на атаки, или да се пропускат контролирано с цел тяхното задържане на териториите на други държави. Няма единно виждане дали заловените "чуждестранни бойци" трябва да бъдат изолирани от обществото или да се направи опит за тяхната дерадикализация и интеграция. В тази връзка е важно изработването на стратегия, координирана с други държави от НАТО и ЕС.

Не трябва да забравяме, че ИД не е единствената терористична организация. В списъка на терористичните организации на държавния департамент на САЩ фигурират около 60 такива организации. Действията на ИД през последната година й създаде образа на водеща терористична организация. По този начин тя измества фокуса от други групировки, което от своя страна създава опасност от тяхната активизация с цел да заявят и напомнят за присъствието си. Впрочем като конкретен пример може да се посочи атентатът във Франция над Шарли Ебдо, за който отговорност пое клонът на Ал Кайда в Йемен.

Говорейки за нарастващия риск от тероризъм на следващо място трябва да посочим като цяло събитията в Близкия изток и Северна Африка, които водят до разпадане на бивши държави както и опитите на терористични или криминални групи да заемат мястото на традиционната държава и да установят свой контрол. Нефункциониращите икономики и социални системи, липсата на перспектива за нормален живот, наличието на огромно количество на всякакъв тип оръжия не само създава основа за дейността и разрастването на терористични и криминални групи, но води и до такива феномени като разрастването на граждански войни, появяване на бежанци потоци и др.

Сериозно притеснение поражда и влошаващата се обстановката на сигурност в Афганистан, където с нова сила са възобновени сраженията между противоборстващите групировки и битката между афганистанските сили за сигурност и талибаните. Не следва да се изключва в тази връзка и появяване на нов бежански поток от Афганистан.

Европейските страни и в частност България ще бъдат поставени в скоро време на нови изпитания от бежански вълни не само като брой хора, но и поради разнообразието в техните религиозни и етно-социални различия. В резултат на това се увеличава необходимостта от намиране на адекватни решения за справяне със задълбочаващия се проблем. Тези въпроси трябва да бъдат поставяни за решаване в рамките на ЕС, като не е достатъчно само търсенето на средства, но и изграждането на ясна дългосрочна визия за управлението на процесите, включително и за интеграция на новодошлите.

Изброеното до тук налага извода за нарастващите рискове и заплахи за България. Необходимо е изготвяне на цялостна стратегия, която да включва въпросите за борбата с международния тероризъм и превенцията му на територията на България. Необходимо е да се пристъпи към по-системна работа и да се създаде съвет, който да разглежда борбата с тероризма в нейния пълен спектър - борба с радикализма, работа с рискови групи - малцинства, религиозни общности, бежанци, предприемане на превантивни мерки и мерки за редуциране на последиците от евентуални терористични актове. В тази връзка трябва да се осъществи ревизия на законодателството с цел неговото осъвременяване и разширяване на административните мерки и санкции по отношение на заподозрени лица. Трябва да се създаде ясна регламентация на ролята на армията в период на нарастваща опасност от тероризъм или при извършен терористичен акт.  
Опитът показва, че е необходимо да се изготви медийна стратегия и да се изясни начинът на комуникация с обществото относно различните заплахи и предприеманите действия. Според анализ на френските власти, над 90% от френските младежи, които се сражават понастоящем в редовете на Ислямска държава, са вербувани чрез интернет. Ето защо е наложително изграждането на политика за осигуряване на безопасността на децата в интернет не само от гледна точка на превенция на престъпления, но и за неутрализиране на практиката на вербуване на бойци чрез социалните мрежи.

В заключение може да кажем, че въпреки, че рисковете от тероризъм като цяло са се увеличили, в никакъв случай не следва да се счита, че извършването на терористични актове срещу България и български граждани е неизбежно. Необходима е сериозна и многопосочна дейност на превенция и усилване на способностите на държавата за анализ и действия.

Свилена Тодорова e студент 3 курс, специалност "Политология" в СУ "Св. Кл. Охридски"

Йордан Божилов е председател на Софийски форум за сигурност